‘હું કેવી લાગુ છું?’ એ પ્રશ્ન જો કવિને પૂછવામાં આવે તો રસિક જવાબ મળે. કવિઓ સામાન્ય રીતે જીવન નિર્વાહ માટે નોકરી ધંધો પણ કરતાં હોય છે પણ એમની નોકરી કદાચ એવી હશે કે એમને ફુરસદ મળી જતી હશે. એટલે જ જો તૈયાર થયેલી સ્ત્રી પોતાના કવિ પતિને પૂછે કે ‘હું કેવી લાગુ છું?’ તો કવિ એની સુંદરતાનાં વખાણમાં કોઈક કવિતા ચોપડાવી દઈ શકે છે. સમજદાર પત્નીઓ તો આવી ભુલ કરે જ નહિ, પણ ધારો કે કોઈ નાસમજ પત્નીએ આવી ભુલ કરી તો? તો કવિ કાગળ લઈને બેસી જાય છે. હાસ્તો, છંદ અલંકાર બધું મેળવીને કવિતા કે ગઝલ રચાય એમ થોડું રોડ રોમિયોની જેમ વ્યાકરણ અને ભાષાની શુદ્ધિ વગર લવારા ચાલુ કરી દેવાય છે? એટલે ખાસ્સો સમય લઇ તૈયાર થયેલી પત્ની પર કવિતા કે ગઝલ લખવામાં કવિ બીજો કલાક કાઢી નાખે છે, અંતે બેઉ જણાને રીસેપ્શનને બદલે રેસ્ટોરાંમાં ખાવાનો વારો આવે છે. એટલે જ અમે આગળ કહ્યું તેમ અનુભવી પત્નીઓ કવિ પતિને આવા પ્રશ્ન પૂછવાની ભુલ હરગિજ નથી કરતી!